Oor taal en teen die wegdoen met diversiteit – Breyten Breytenbach | PEN Afrikaans
Home » Nuus » Oor taal en teen die wegdoen met diversiteit – Breyten Breytenbach
PEN Afrikaans nooi ons lede uit om insette te lewer oor taalkwessies by die Universiteit Stellenbosch. Hier is Breyten Breytenbach se kommentaar, wat hy op ons versoek gestuur het en wat ons met groot waardering deel. Hy reageer onder meer op die Departement Afrikaans en Nederlands se ope brief aan die rektor. Klik op die skakel vir die volledige brief.
Die denkfout soos verteenwoordig deur dié wat eng en bekrompe is, is dat die wegdoen met die gegewe en die gawe van ons diversiteit sal lei tot 'n meer homogene en effektiewe eenheid terwyl presies die teenoorgestelde waar is – soos enige omgewingskenner en bioloog vir ons kan bewys. Selfs in 'n byna volledig gesentraliseerde Jakobynse staat soos Frankryk word die jongste amptelike vrystellings en voorskrifte betreffende die hantering van die wêreldwye pandemie nou reeds, behalwe vir die amptelike standaard Frans, in vier streekstale beskikbaar gemaak en gebruik. Mens lééf van tekstuur! Indien die huidige veronderstelde laissez-faire taalbeleid so moet voortgaan om soos te veel agteruitgang in Suid-Afrika 'n fait accompli te word is ons aandadig aan 'n misdaad teenoor die toekoms. Maak dit dan nie saak dat Afrikaans en haar lewende variante, almal inheems ontstaan uit die vermenging van hoop en van ontbering, veel oper staan en baie meer kennis dra van die sogenaamd dominante Globish as wat andersom die geval is nie?
Previous post Nuusbrief: April 2021
Next post Mijn liefdesverklaring: Afrikaans, een Afrikataal met internationaal aanzien – Yves T'Sjoen